Imtella' April 19, 2021 L-awtoritajiet Spanjoli qed jikkunsidraw jagħtu t-tieni doża tal-vaċċin Pfizer u Moderna wara 8 ġimgħat flok 3. El Mundo qed jirrapporta li l-awtoritajiet tas-saħħa Spanjoli qed jaħdmu biex jamministraw it-tieni doża tal-vaċċin f'aktar mid-doppju żmien mindu bdiet tingħata s'issa biex ikunu jistgħu jilħqu l-maġġoranza tal-popolazzjoni bl-ewwel doża. Dan qed jikkunsidrawh għal dawk taħt it-80 sena bil-pjan jitbiegħed minn dak maħsub fil-bidu li kien qed jolqot lill-aktar gruppi vulnerabbli b'żewġ dożi mill-aktar fis. Spanja qed tbassar li tlaqqam nofs il-popolazzjoni ta' 47miljun sal-aħħar ta' Lulju. Pajjiżi bħall-Iżrael u r-Renju Unit li mxew ma' pjan li jlaqqmu kemm jista' jkun malajr il-biċċa l-kbira tal-popolazzjoni f'qasir żmien kellhom riżultati tajbin ferm.